runetrust/blame-folketinget-dk huggingface dataset:
Lars Løkke Rasmussen (M), 2023-03-28:
Ja, jeg har et bud.
Det er så mit personlige bud.
Mit parti har ikke endnu en fastlåst position på det.
Jeg tror måske i virkeligheden også, at vi burde have den tilgang til politik en gang imellem, at vi godt tør eje et problem et stykke tid uden at have den endegyldige løsning.
Jeg går personligt ind for formodet samtykke, og det er ikke, at staten ejer ens organer.
Det er en slags formodningsregel om, at folk, hvis de ellers havde taget aktivt stilling, nok var endt der.
Det går jeg selv ind for.
Men der er jo mange skridt, man kan tage på vej derhen.
Man kan indføre en eller anden form for obligatorisk stillingtagen – der kan være mange skridt.
Men hvis ikke man diskuterer det, fordi man måske måtte blive berøringsangst over for nogle af de her svære debatter, så finder man jo i hvert fald aldrig en løsning.
Morten Messerschmidt (DF), 2023-03-28:
Eller kunne man måske begynde at tænke mennesket som andet end bare et individ?
Måske kunne man også indtænke familien i en større sammenhæng, altså sådan at man turde, hvis et menneske bliver ramt af livstruende sygdom, opfordre til, at det er en samtale, man er nødt til at tage.
Altså, hvad er perspektivet i det?
Kunne man måske ovenikøbet gå derhen, hvor man siger, at hvis den afdøde ikke har taget stilling til spørgsmålet, jamen så har familien en indflydelse?
Altså, jeg ville synes, det var relevant, at vi begyndte at inddrage de mennesker, som vi jo deler alle andre dele af tilværelsen med, både de glædelige og de smertefulde, i de her spørgsmål, når den enkelte ikke har gjort det op med sig selv, frem for at vi bare siger, at der er formodet samtykke, og at staten får ret.
Lars Løkke Rasmussen (M), 2023-03-28:
Det allerbedste ville jo være, hvis vi alle sammen, mens vi var i live, tog personligt stilling.
Det har jeg f.eks. selv gjort.
Det er måske ikke så sandsynligt, at jeg efterlader mig noget særlig brugbart, men derfor har jeg nu alligevel taget stilling.
Jeg forholder mig til virkelighedens verden, og vi har ad mange, mange omgange, også i de år, hvor jeg selv har været her, med kampagner og den slags ting forsøgt at rykke det her, og virkeligheden ude på sygehusene er, at der er en række situationer, hvor der ikke bliver brugt organer, fordi tiden løber fra det, og det er det, der aktualiserer den her debat.
Når det er sagt, er jeg selvfølgelig enig i, at der skal være en pårørendeinddragelse.
Martin Lidegaard (RV), 2023-03-28:
Jeg kan jo starte med at sige, at jeg er helt på linje med hr. Lars Løkke Rasmussen, hvad angår organtransplantation, og det er mit parti også.
Et helt andet sted i verden, som beslaglægger rigtig meget af min tankevirksomhed i øjeblikket – og det ved jeg også gælder hr. Lars Løkke Rasmussen – er jo situationen i Ukraine og tabene af tusindvis af liv, unge mennesker, der mister livet hver dag.
For mig er det en ubærlig tanke, at EU stadig baserer 10 pct. af sit gasforbrug på import fra Rusland.
Vi pumper milliarder af euro direkte ind i Putins krigsmaskine, og det var jo baggrunden for, at vi for et år siden besluttede, at vi ville ud af det, og at vi også ville hjælpe de borgere, der er fanget med et gasfyr.
Det sker ikke.
Kunne vi ikke skrue op for det, både af hensyn til Danmarks sikkerhed, af hensyn til gasfyrejerne og af hensyn til klimaet?
Lars Løkke Rasmussen (M), 2023-03-28:
Jeg er fuldstændig enig i, at vi skal have fart på den grønne omstilling, og at den ved siden af det, der jo er hovedsigtet, nemlig at håndtere klimaudfordringerne, har fået en helt ny dimension, der også handler om sikkerhed.
den ambition at implementere, vil man ikke være med i.
Martin Lidegaard (RV), 2023-03-28:
Det var, fordi jeg havde den klare opfattelse efter at have forhandlet med bl.a. hr. Lars Løkke Rasmussen, at en ting er, hvad man står og siger fra en talerstol, men at noget andet er, hvad man gør, og indtil nu har jeg desværre ikke fået modbevist den tese.
Der er ikke sat beløb af, der betyder noget, på den nye finanslov.
Det går ikke fremad med implementeringen de første 100 dage.
Hvis det gør noget, går det nærmest lidt baglæns.
Det gælder til lands, det gælder til havs, det gælder gasfyr, det gælder landbrug, og det gælder skov.
Lars Løkke Rasmussen (M), 2023-03-28:
Hr. Martin Lidegaard bruger formuleringen: »Indtil nu har jeg desværre ikke fået modbevist den tese.«
Det må vi jo så sørge for at lave om på.
Jeg ved ikke, om man så kommer og banker på døren, når det sker – eller hvad – eller om man bare konstaterer, at så gjorde det heller ikke nogen forskel.
Altså, jeg kan bare sige, at jeg er stolt over, at mit parti har fået præcis den her post.
Jeg er meget, meget dedikeret, i forhold til at der skal leveres.
Det er regeringen også.
Rom blev ikke bygget på 100 dage, og hele setuppet til at implementere hurtigt blev så heller ikke lavet på 100 dage, men det kommer vi til at rykke på.
Det kommer vi til at rykke på.
Jamen prøv engang at høre.
Nu er der dannet en regering af tre partier, som har skrevet et meget ambitiøst politisk oplæg med klimaneutralitet 5 år tidligere end tidligere sat, med et i virkeligheden positivt, altså i forhold til klimaudfordringen, bidrag, når vi kommer lidt længere frem, med en meget, meget stærk ambition om, at der skal handles, bl.a. med et helt nyt organisatorisk setup, der skal sikre det, og med en ambition om at høvle lovgivning af, sådan at alle mulige processer, der ligger i forlængelse af hinanden, kan geares op og gøres parallelle.
Det kan godt være, at man vil skabe et billede af, at det kan man bare gøre på en eftermiddag, men altså, det kan man ikke bare gøre på en eftermiddag.
Det har vi så brugt 100 dage på so far, og det, jeg siger – og det vil andre deltagere fra regeringen også sige med den samme stemmeføring som jeg – er, at vi kommer til at implementere.
I sidste valgperiode blev der jo sat ufattelig store, ambitiøse mål; der blev ikke leveret så meget.
Nu har vi gjort målene en lille smule mere ambitiøse, og vi kommer også til at levere.
Årh, der er mange, der kunne have sagt det der.
Altså, vi står her jo ikke for at deltage i en quiz, og på en eller anden måde synes jeg måske også det er sådan lidt trist, at fru Mai Villadsen starter med at rejse sig op og føle sig en smule inspireret af det, jeg har talt om, men det skal vi så ikke tale om, for vi skal forholde os til det, som man har forberedt hjemmefra.
Nu var der nogle, der talte om politikerlede og sådan noget, og måske er det i virkeligheden det.
Måske er det i virkeligheden det, at der ikke er nogen, der ligesom samler samtalerne op.
Men jeg er helt tryg ved, at hvis man har forberedt sig grundigt, så har man også lavet kildesøgning på det der citat, og det bliver jeg så konfronteret med nu.
Aki-Matilda Høegh-Dam (SIU), 2023-03-28:
Så sent som i dag er regeringen kommet med et lovforslag, hvor man ønsker at fremme ligestilling af kvinder ved brug af måltal for de kønsmæssige sammensætninger i bestyrelser.
Er det Moderaternes holdning, at der skal være særlige foranstaltninger, så kvinder f.eks. kan placeres i højere positioner, bestyrelser, direktioner og lignende ved hjælp af måltal og andet?
Kan formanden uddybe Moderaternes holdning til samme?
Pia Olsen Dyhr (SF), 2023-03-28:
Jeg synes, det er lidt interessant.
Nu hørte jeg hr. Lars Løkke Rasmussen tidligere brokke sig lidt over spørgsmålene, og nu brokker fru Mette Frederiksen sig over min tale.
Men fred være med det.
Jeg er ikke i tvivl om, at vi er nødt til at kigge på folkeskolen.
Jeg mener, at vi er nødt til at kigge på ungdomsuddannelserne.
Jeg mener, at vi skal have flere væk fra det traditionelle almene gymnasium og over i både erhvervsuddannelserne og i virkeligheden måske også over i hf'en.
For det, at vi hele tiden siger, at folk skal på det almene gymnasium og videre på de lange videregående uddannelser, mener jeg er en fejl i forhold til fremtidens arbejdsmarked og det, vi har brug for.
Mette Frederiksen (S), 2023-03-28:
Nu kom vi da allerede nogle skridt videre i forhold til noget mere konkret.
Jeg brokkede mig da bestemt ikke over talen; jeg undrede mig bare over, at man disponerer sin taletid, så det mere handler om nogle andre end den politik, man selv står for.
Der var gode takter i forhold til det her med ungdomsuddannelserne.
Jeg tror klart, at der er nogle af de her unge, der ville have allerbedst af at få lov til at komme ud på en arbejdsplads og gå og arbejde og være en del af et arbejdsfællesskab, men selvfølgelig har vi også behov for at finde en vej i uddannelsessystemet for mange af de her unge.
Fgu'en virker fint, men vi skal også gøre noget i forhold til ungdomsuddannelserne.
Vil SF så måske også være med til at kigge på økonomien ungdomsuddannelserne imellem, så vi måske i højere grad fik fundet nogle gode rammer for f.eks. erhvervsuddannelserne?
Pia Olsen Dyhr (SF), 2023-03-28:
Bestemt.
Altså, jeg synes jo, at vi skal kigge på folkeskolen.
Jeg tror, at noget af det, man f.eks. gør i Faaborg-Midtfyn Kommune, er yderst interessant.
Nogle af de unge, der er skoletrætte og ikke passer ind i en almindelig folkeskole, sørger man for kommer ud på en lokal virksomhed en dag om ugen, og derved får de noget inspiration og energi til at være der.
Det tror jeg er vigtigt.
I forhold vores ungdomsuddannelser er vi i den grad også nødt til at prioritere vores erhvervsuddannelser langt højere i dag.
De har et lavt taxameterniveau, og det betyder jo også noget for lærerniveauet, altså, vi er også nødt til at øge deres uddannelsesniveau.
Vi kigger gerne på det, for vi ved jo, at fremtidens arbejdsmarked fordrer, at vi skal have flere folk, der bliver faglærte, flere folk, der vælger velfærdsuddannelserne.
Det var også det, min tale handlede om.
Jeg tror i hvert fald, at Christiansborg i rigtig mange år har haft sit fokus alene på det, man kalder stx, altså det almene gymnasium, fordi rigtig mange børn af politikere havner i det almene gymnasium, og derfor har vi ikke prioriteret erhvervsuddannelserne.
Derfor bliver vi nødt til at tale taxameter over en bred kam.
Hvordan man præcis skal indrette det vil jeg gerne se nogle regnemodeller på, før jeg lægger mig fast.
Men jeg er ikke i tvivl om, at vi er nødt til at lave en anden fordeling end det, vi ser i dag, også fordi min bekymring er, at vi ellers i fremtiden vil se 60 pct. af en ungdomsårgang på de lange videregående uddannelser – og det er af en ungdomsårgang.
Det er mange, når vi ser, hvad vi ellers får brug for på vores arbejdsmarked.
Det er en samfundsinvestering, som vi også er nødt til at tænke på, i forhold til om det bidrager.
Det er ikke kun den enkelte, men i virkeligheden også vores samfund, vi skal tænke på.
Lars Løkke Rasmussen (M), 2023-03-28:
Det synes jeg lyder rigtig interessant.
En anden ting, jeg lige vil spørge til, er i forhold til at der tegnes det der billede, hvor jeg i øvrigt er enig i, at et af problemerne på det offentlige velfærdsarbejdsmarked, hvis man kan bruge den term, vil være, at man efter 12 år – sådan tror jeg der blev sagt – ikke kan stige mere i løn.
Det er også et problem, jeg selv italesatte i valgkampen, altså det forhold, at hvis man så at sige bliver ved de oprindelige kerneopgaver, man er uddannet til, så låser lønstrukturen.
Og hvis man vil gøre noget for at forandre sin egen løn, skal man ligesom flytte sig væk fra kerneopgaven eller søge noget overordnet eller noget ledelse.
Pia Olsen Dyhr (SF), 2023-03-28:
Det kunne i hvert fald være en interessant diskussion at have med de faglige organisationer, hvis det er en vej frem.
Jeg tror, at min bekymring mere er, at vi jo også har en begrænsning i forhold til den lønsum, vi har sat i forhold til bl.a. vores sundhedspersonale, altså at de rammer en mur som sådan og derfor er nødt til enten at søge over i et skrivebordsjob eller videreuddanne sig væk fra faget eller også søge væk fra faget.
Jeg synes, det var en grotesk oplevelse – og intet ondt sagt om det – at være på besøg i Billund Lufthavn og opleve, at flere af deres servicemedarbejdere var sygeplejersker, fordi de faktisk fik en bedre løn som servicemedarbejdere der.
Det er godt, at Billund Lufthavn har sygeplejersker, men de skulle jo helst have været inden for deres faglige område.
Pernille Vermund (NB), 2023-03-28:
Tak for det.
Jeg vil gerne spørge ind til noget af det, som SF og Nye Borgerlige indtil nu i hvert fald har været enige om.
Og det er klart, at når man taler om et parti, der hedder Socialistisk Folkeparti og et andet parti, der hedder Nye Borgerlige, så er der rigtig meget, vi ikke er enige om, men der er noget, som vi har været enige om, og det har været forholdet til magthaverne og også offentlighedsloven.
Vi havde ikke et flertal, og det har vi heller ikke den her gang, men vil SF også i denne valgperiode sammen med Nye Borgerlige og andre partier, der deler den dagsorden, køre på og fortsætte med at prøve at få indflydelse på, at vi får mere åbenhed i forvaltningen?
Mette Frederiksen (S), 2023-03-28:
Tak for det.
Det undrede mig egentlig lidt, at man bruger næsten hele sin taletid på at tale om nogle andre, når man nu har lejligheden til at lægge sin egen politik frem.
For det er vel den, vi skal tage udgangspunkt i og diskutere?
Er det et område, hvor SF kunne se sig selv indgå i et samarbejde, og vil SF være med til at diskutere en mere praktisk folkeskole, nogle ændringer af ungdomsuddannelserne og i det hele taget et opgør med den ulighed, som det her tal jo i virkeligheden dækker over?
Lars Løkke Rasmussen (M), 2023-03-28:
Jamen jeg vil egentlig gerne blive i det samme spor, for jeg synes, det er interessant.
Vi deler så i virkeligheden ambitionen.
Man kan udtrykke det positivt eller negativt.
Der er færre, der kan gå i gymnasiet, og der er flere, der kan gøre noget andet.
Hvis der er flere, der skal gøre noget andet, er der over tid færre, der skal gå i gymnasiet, ikke?
Og er det så SF’s synspunkt, at vi burde ligestille de der ungdomsuddannelsesformer, så de har det samme taxameter og den samme økonomi?
Ja, jeg spørger af nysgerrighed.
Pia Olsen Dyhr (SF), 2023-03-28:
Det vil SF gerne være med til.
I virkeligheden synes jeg jo, at noget af det, der lykkedes de sidste 3½ år, hvor vi havde en socialdemokratisk etpartiregering, var at være meget ambitiøse på klimaområdet.
Nu hørte jeg hr. Lars Løkke Rasmussen sige, at vi bare var ambitiøse og ikke leverede.
Det er jeg sådan set ikke enig i.
Jeg mener jo, at vi i den grad faktisk leverede i de 3½ år, og jeg har flere gange hørt fru Mette Frederiksen udtale, at det ikke var sket uden Enhedslisten, SF og Radikale Venstre.
Det er måske også derfor, at det halter i regeringen lige nu.
Lars Løkke Rasmussen (M), 2023-03-28:
Vi har ikke nogen formand i Moderaterne – lidt af ligestillingspolitiske grunde og overvejelser.
Vi har en politisk leder, som er et kønsneutralt begreb.
Vi er sådan set som parti, men det er jo ikke en regeringsposition, parate til at tage flere skridt – altså, det er vi – ikke bare ved måltal, men vi er sådan set også åbne over for at diskutere kvoter og andet i erkendelse af, at vi har talt om det her i mange, mange år og gjort relativt små fremskridt.
Aki-Matilda Høegh-Dam (SIU), 2023-03-28:
Andre steder, hvor man også kan se små fremskridt, er jo, når vi kigger på marginaliserede danske statsborgere såsom grønlændere.
Er det Moderaternes holdning, at andre marginaliserede danske statsborgere også skal hjælpes på vej på mange af de samme måder, som man også gør i f.eks. kampen for ligestilling af køn?
Lars Løkke Rasmussen (M), 2023-03-28:
Det er vores ambition, at alle danske statsborgere skal være fuldt og helt integreret i vores samfund, og at vi selvfølgelig skal have et åbent øje for de særlige problemstillinger, der måtte knytte sig til dele.
Og der er f.eks. i forhold til herboende grønlændere klart noget at komme efter.
Anna Falkenberg (SP), 2023-03-28:
Der kører lige nu en programserie på det færøske tv, Kringvarp Føroya, med navnet »O, móðurlandið«, som hr. Lars Løkke Rasmussen selv deltager i.
Det er en tv-udsendelse, der belyser rigsfællesskabets historie måske mest set med færøske briller – det er måske lidt vinklet, men det kan vi tale om senere.
Jeg vil først spørge hr. Lars Løkke Rasmussen, om han har set programserien.
Lars Løkke Rasmussen (M), 2023-03-28:
Nej, det har jeg ikke.
Det må jeg så se at få gjort.
For en gangs skyld kan jeg svare inden for tidsrammen: Nej, jeg har ikke set den.
Anna Falkenberg (SP), 2023-03-28:
Jeg ville have spurgt hr. Lars Løkke Rasmussen om hans mening om, hvordan den danske stat ligesom bliver fremstillet i den udsendelse, men det kan partilederen så have i baghovedet, når han engang ser serien.
For den lægger i hvert fald op til noget debat, og jeg ville ønske, den også blev oversat til dansk, så alle kunne få et indblik i den.
Lars Løkke Rasmussen (M), 2023-03-28:
Eg skilji føroysk – så jeg kan godt håndtere at se den på originalsproget, og jeg kan garantere, at det vil jeg gøre.
Og det vil jeg gøre, inden jeg om kort tid har mit første møde på færøsk grund med den færøske udenrigsminister, Høgni Hoydal.
For alene med den måde, spørgsmålet formuleres på, har jeg en idé om, at det kunne give lidt næring til den debat, vi skal have med hinanden.
Pia Olsen Dyhr (SF), 2023-03-28:
Vi har et problem med, at alt for få unge tilvælger de faglige uddannelser.
Lige nu har vi en diskussion om dimensionering, og hvordan vi får flere unge til at vælge at uddanne sig til håndværker eller arbejde i vores velfærdssystem.
Men vi retter ikke fokus på, hvordan vi kan gøre det langt mere attraktivt og inspirerende at vælge en faglig uddannelse eller en velfærdsuddannelse.
Samtidig vælger regeringen så at forringe tilbagetrækningsmulighederne for de ældre, hvor kroppen efter lang tid på arbejdsmarkedet er ved at sige stop.
Så er det, jeg spørger mig selv: Hvordan skal forringelserne af seniorpensionsmulighederne give folk lyst til at tage en uddannelse og få et arbejdsliv i de fag, hvor vi ved nedslidningen er størst?
Hør her, vi kan jo ikke blive ved med at bilde os selv ind, at regnearkene fra Finansministeriet løser virkelighedens problemer.
Selvfølgelig kan vi skabe et mere eller mindre vilkårligt facit med et tal for øget arbejdsudbud, som får matematikken til at gå op her og nu, men ude i virkelighedens verden, ude hos danskerne, hænger tingene altså sammen på en anden måde.
Og så er det en god idé at tage bestik af terrænet, når kort og kompas ikke hjælper.
Nuvel, i den proces har man i al sin visdom fundet et arbejdsudbud ved at give en masse skattelettelser.
Imens kan danskerne ikke få den kræftbehandling i tide, som de er stillet i udsigt; de ældre kan ikke længere have tiltro til en ordentlig tilbagetrækning fra arbejdsmarkedet; de unge skal presses hurtigere igennem skolegang og uddannelse til fag, hvor man ikke kan gøre noget for løn- og arbejdsvilkår, og hvor man altså allerede efter 12 år som sygeplejerske ikke længere kan stige i løn, men til gengæld så heller ikke benytte sig af seniorpension, når man har været i faget i 25 år.
Det er jo bare eksempler, enkelte eksempler, men område for område vil jeg kunne pege på de samme tendenser.
Jeg synes, regeringen spiller hasard med den grundlæggende tillid til velfærden i vores samfund.
Jeg synes, regeringen nedbryder trygheden i vores samfund.
Det er jeg med på ikke er målet for regeringen, det ved jeg, men midlerne har det som konsekvens, og det mener jeg er en helt forkert vej at gå.
For regnearkene og skattelettelserne fra Finansministeriet kommer altså ikke til at vise os hele vejen igennem de mange store udfordringer, vi står over for.
Tak for ordet.
Mai Villadsen (EL), 2023-03-28:
Tak for det, og til at starte med tak til fru Pia Olsen Dyhr for at rejse spørgsmålet om seniorpension, både i dag, men også i adskillige interviews på det seneste.
Jeg synes, det er en væsentlig og vigtig sag, som vi meget gerne står sammen med SF om.
I dag er det jo earth overshoot day, hvilket betyder, at vi fra dansk side har opbrugt vores andel af jordens ressourcer
Det er meget tidligt på året, må man sige.
Samtidig er vi bagud i forhold til at nå vores klimaforpligtelser, så derfor vil jeg bare høre, om SF vil være med til, at vi laver en akutpakke for klimaet.
Jette Gottlieb (EL), 2023-03-29:
Jeg vil sige noget, der er en smule overordnet, hvis det ikke gør noget.
Ordføreren sagde, at Danmark har nogle af de mest ambitiøse klimamål, og i en anden sætning sagde han: Men danskerne skal ikke mærke de ændringer, der sker.
Grunden til, at jeg spørger på den måde, er, at Danmark jo samtidig har det mest ambitiøse forbrug.
Og derfor vil jeg spørge til ministerens opfattelse af, om det er muligt at gennemføre vores 2025-mål og vores 2030-mål, hvis ikke det fører til ændret adfærd hos de danskere, der er en del af det store forbrug.
Torsten Schack Pedersen (V), 2023-03-29:
Det er jo en løbende proces at styrke Danmarks klimaindsats, også i forhold til finanslovsforslaget her.
Jeg ved godt, at Enhedslisten synes, at fordi aftalen er indgået, inden vi har debatten i dag, er det ikke relevant for finansloven for 2023.
Jeg synes, det er relevant, at udmøntningen af forskningsreserven giver 1,7-1,9 mia. kr. ekstra til grøn forskning.
Jeg synes, det er relevant, at aftalen om inflationshjælp giver 200 mio. kr. til øget fjernvarmeudrulning og til afkoblingsstøtte for folk, som skal væk fra naturgas, og det synes jeg bare man skal være ærlig at sige også er en del af den samlede pakke, vi står med i dag, i stedet for at få det til at lyde, som om der ingenting sker.
Søren Egge Rasmussen (EL), 2023-03-29:
Det er jo et kæmpe benspænd, når man har en klima- og energiminister, som lukker en åben dør-ordning, og det var jo det, der skete.
Der er så en række projekter, der kun er blevet saneret 6 uger, og der er så nogle, der er ude i, at det er langt længere.
Jeg spurgte sådan set til, meget konkret, hvad det er, regeringen vil lave for at komme i mål med sine 2025-mål, og det har jeg så ikke fået svar på, og jeg kan heller ikke finde svaret i finansloven.
Det er sådan set meget relevant at spørge ind til det.
Hvornår er det, regeringen kommer med noget, som kan gøre, at man kan sandsynliggøre, også over for Klimarådet, at man kommer i mål med sine 2025-mål?
Torsten Schack Pedersen (V), 2023-03-29:
Jeg synes simpelt hen, det er trist, at vi skal blive ved med at have den her diskussion om, hvad der skal ske med Klimarådets bevilling i 2024, i forbindelse med et finanslovsforslag, der drejer sig om 2023.
Altså, vi kunne bruge timer på at diskutere de steder, hvor der er udløb af midlertidige bevillinger.
Dem er der hundredvis af, og det er der hvert eneste år, og så er det lidt besynderligt, at det er det, som Enhedslisten kaster sig over.
Men ja, det er så en prioritering.
Jeg synes jo, at hr. Søren Egge Rasmussen rejser en hel reel problemstilling i forhold til åben dør-ordningen, for det nytter jo ikke noget, hvis vi har ambitioner og initiativer, at de så ikke kan realiseres.
Det er jo derfor, finanslovsforslaget også indeholder det, der hedder NEKST, en national energikrisestab, som skal være med til at fjerne de barrierer, som ikke handler om økonomi, men som handler om, at der er juridiske og myndighedsmæssige problemer, alt muligt andet.
Det er jo sådan set et konkret initiativ i den her finanslov, og det skal være med til at sørge for, at den grønne omstilling kan rulle hurtigere ud og der ikke laves benspænd forskellige steder fra.